Diari Oficial de la Generalitat Valenciana


Sumari del DOGV 7684, del 23-12-2015 (2015/10196)

RESOLUCIÓ de 24 de novembre de 2015, del president de l'Institut Valencià de Competitivitat Empresarial (IVACE), per la qual es convoquen ajudes del Pla Renove de Calderes Domèstiques 2016, destinades a la substitució de les calderes actuals per unes altres de major eficiència energètica, i l'adhesió d'empreses instal·ladores.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7684

Data del DOGV
:   23-12-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/10673


Data del document
:   24-11-2015

Organisme emissor
:   Institut Valencià de Competitivitat Empresarial

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 24 de novembre de 2015, del president de l'Institut Valencià de Competitivitat Empresarial (IVACE), per la qual es convoquen ajudes del Pla Renove de Calderes Domèstiques 2016, destinades a la substitució de les calderes actuals per unes altres de major eficiència energètica, i l'adhesió d'empreses instal·ladores. [2015/10258]  
Avui dia, una part important del parc de calderes domèstiques de les llars de la Comunitat Valenciana té una notable antiguitat, la qual cosa suposa un consum d'energia més elevat del que cabria esperar, en ser equips amb un rendiment energètic menor. No obstant això, el consum d'energia d'aquestos aparells pot reduir-se significativament, incentivant la instal·lació d'equips d'alta eficiència energètica a la Comunitat Valenciana.  
La Directiva 2009/125/CE, sobre disseny ecològic per a productes relacionats amb l'energia (Directiva ErP, Energy related Products), i la Directiva 2010/30/CE, sobre etiquetatge energètic, estableixen els requisits generals per a millorar l'eficiència energètica de productes que utilitzen directament energia, com són les calderes.  
El Reglament UE número 813/2013, pel qual es desenvolupa la Directiva 2009/125/CE, exigix que a partir de setembre de 2015, tots els equips generadors de calor, per a calefacció i ACS, han de complir determinats requisits d'eficiència energètica. Els nous requisits eliminaran del mercat les tecnologies amb menor rendiment, i d'aquesta manera elevaran el nivell de rendiment energètic de les calderes domèstiques disponibles en el mercat.  
A més, el Reglament Delegat (UE) número 811/2013, pel qual es complementa la Directiva 2010/30/CE, estableix els requisits aplicables a l'etiquetatge energètic d'aparells de calefacció i calefactors combinats d'una potència calorífica nominal igual o inferior a 70 kW. D'aquesta manera, amb l'etiqueta d'eficiència energètica, els consumidors obtenen informació que els permet comparar els equips de producció de calefacció i ACS d'una manera senzilla, a partir d'una escala de qualificació energètica que va des de la lletra G fins a la lletra A++.  
Tenint present l'objectiu de millora de l'eficiència energètica del sector edificació a la Comunitat Valenciana, el més adequat és instal·lar sistemes de calefacció i ACS amb calderes de condensació i reguladors que permeten obtindre una classe A o superior en el conjunt.   
Les calderes de classe A funcionant amb aquest tipus de sistemes de regulació, no obstant això, tenen un preu superior al preu mitjà del mercat, que varia segons el tipus d'equip. Al contrari, el seu consum energètic al llarg de tota la seua vida útil és inferior, i per tant, menor la factura energètica que haurà de pagar el consumidor.  
En els casos analitzats, l'estalvi obtingut en la factura energètica no permet al comprador recuperar el sobrepreu pagat durant la vida de l'equip, per la qual cosa es considera convenient incorporar un incentiu econòmic que anime el comprador a adquirir una caldera de classe A, i d'aqueixa forma contribuir de manera eficaç als objectius de disminució del consum energètic i d'emissions de CO2 de les nostres llars. A més amb aquest tipus d'incentiu es fomenta no sols l'estalvi energètic sinó, a més, el nou sistema d'etiquetatge energètic de les calderes domèstiques.  
El criteri de concessió d'aquestes ajudes serà el del moment de presentació de les corresponents sol·licituds, d'acord amb el que estableix l'article 165.2.f), de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions. Per això, el criteri de prelació entre elles serà el temporal, dins del termini previst en la convocatòria, sent tramitades conforme a l'ordre de presentació de les sol·licituds, i resoltes en la mesura i en l'ordre en què queden completament formulades i completades, en tant s'hi dispose de crèdit pressupostari per a això.  
Per Decret 4/2013, de 4 de gener, del Consell, s'aprova el Reglament d'organització i funcionament de l'Institut Valencià de Competitivitat Empresarial (d'ara en avant IVACE), en el qual se n'estableixen les funcions pròpies, entre les quals es troben l'anàlisi, assessorament i execució de mesures en matèria de conservació, estalvi i diversificació energètica, el foment de l'ús racional de l'energia i la promoció de les energies renovables i de la qualitat del subministrament energètic.  
Igualment, correspon a l'IVACE establir, gestionar i tramitar línies d'ajuda i incentius dirigits a la conservació, estalvi, diversificació i eficiència energètica.  
Per això, i en virtut del que disposa l'article 4 del Reglament d'organització i funcionament de l'IVACE, aprovat per Decret 4/2013, de 4 de gener del Consell, i en virtut del que estableix l'article 1.4 de l'Ordre 1/2012, de 12 de març, de la Conselleria d'Economia, Indústria i Comerç, resolc:  
  
Article 1. Objecte i beneficiaris de les ajudes  
1. L'objecte de la present resolució és establir, junt amb el que disposa l'Orde 1/2012, de 12 de març, de la Conselleria d'Economia, Indústria i Comerç, per la qual s'establix el procediment i el marc general per a la concessió d'ajudes per l'Agència Valenciana de l'Energia, AVEN (DOCV 6740, 23.03.2012), les bases reguladores i la convocatòria de l'IVACE del Pla Renove de Calderes Domèstiques de la Comunitat Valenciana 2016, destinat a la renovació de les calderes actuals per altres de condensació amb un sistema de control/regulació eficient.  
  
2. Es consideren beneficiaris de les ajudes totes les persones físiques propietàries, usufructuàries o arrendatàries d'un habitatge situat a la Comunitat Valenciana.  
No podran obtindre la condició de beneficiaris els sol·licitants en què concórrega alguna de les circumstàncies previstes en l'article 13 de la Llei 38/2003, de 17 de novembre, General de Subvencions.  
Només podrà presentar-se una sol·licitud d'ajuda per cada persona interessada.  
3. Així mateix es regula en aquesta convocatòria l'adhesió d'empreses instal·ladores necessàries per al seu desenvolupament.  
4. Per a un millor enteniment de la convocatòria es defineixen els termes següents:  
a) Sol·licitant/comprador: persona física propietària, usufructuària o arrendatària d'un habitatge situat a la Comunitat Valenciana que desitja substituir la caldera en ella ubicada.  
b) Empresa instal·ladora: persona física o jurídica que realitza el muntatge i la reparació de les instal·lacions tèrmiques en l'àmbit del RITE (Reglament d'instal·lacions tèrmiques en els edificis RITE), que a més, exerceix les activitats de muntatge, reparació, manteniment, i control periòdic d'instal·lacions de gas, complint els requisits establits en la Instrucció tècnica complementària ITC-ICG 09 (empresa instal·ladora de gas) i que està donada d'alta en el Registre Integrat Industrial d'empreses instal·ladores o mantenidores d'instal·lacions tèrmiques d'edificis (calefacció, climatització i aigua calenta sanitària), i en el Registre Integrat Industrial d'empreses instal·ladores de gas.  
  
c) Entitat col·laboradora: entitat externa que col·laborarà en la gestió de la convocatòria d'ajudes, segons el que estableix l'article 8 d'aquesta resolució  
d) Campanya: període durant el qual es podran adquirir les noves calderes i sistemes de regulació/control i optar a l'ajuda d'aquesta convocatòria.  
e) Oficina de campanya: són els mitjans humans, informàtics i telefònics que l'entitat col·laboradora destina al desenvolupament de la convocatòria, per al seu control i correcta gestió.  
f) Bo d'ajuda: full normalitzat de sol·licitud d'ajudes que ha de tramitar-se telemàticament o per correu ordinari davant de l'oficina de campanya, segons el que disposa l'article 10 d'aquesta resolució  
  
Article 2. Marc normatiu  
Les ajudes incloses en la present resolució es concediran d'acord amb el que estableix:  
?L'Ordre 1/2012, de 12 de març, de la Conselleria d'Economia, Indústria i Comerç, per la qual s'estableix el procediment i el marc general per a la concessió d'ajudes per l'Agència Valenciana de l'Energia (AVEN).  
?La Llei 38/2003, de 17 de novembre, General de Subvencions, i disposicions de desplegament.  
?La Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
- Llei 11/2007, de 22 de juny, d'Accés Electrònic dels Ciutadans als Serveis Públics.  
- El Decret 220/2014, de 12 de desembre, del Consell, pel qual s'aprova el Reglament d'Administració Electrònica de la Comunitat Valenciana.  
?Qualsevol altra normativa que per la matèria li fóra d'aplicació.  
  
Article 3. Línia pressupostària  
1. Les ajudes que es regulen en la present resolució es finançaran amb càrrec als pressupostos de la Generalitat per a l'exercici 2016, dins de la línia pressupostària S6849000, «Estalvi i eficiència energètica», prevista en el projecte de Llei de Pressupostos de la Generalitat per a l'exercici 2016, sent la quantitat global màxima destinada a aquesta convocatòria 200.000 euros, sempre condicionada a l'existència de crèdit adequat i suficient en els pressupostos de l'exercici econòmic 2016.  
  
2. La quantitat global màxima esmentada podrà ser modificada mitjançant una resolució de la directora general de l'IVACE, en funció del desenvolupament del pla i del pressupost disponible; en qualsevol cas, es podrà incrementar el finançament quan es produïsca un augment del crèdit disponible procedent d'altres convocatòries en què s'hagen resolt sol·licituds per import inferior a la despesa inicialment prevista, o de les quals es deriven obligacions liquidades o reconegudes per import inferior a l'ajuda que va ser concedida al seu dia, o bé quan l'augment esmentat siga conseqüència d'una generació, ampliació o incorporació de crèdit. L'efectivitat de la quantia addicional queda condicionada a la declaració de disponibilitat del crèdit, a l'aprovació de la modificació pressupostària que escaiga, i a la publicació en el Diari Oficial de la Comunitat Valenciana amb caràcter previ a la resolució de concessió. En aquests supòsits s'aprovaran les corresponents modificacions de la convocatòria que seran publicades en el Diari Oficial de la Comunitat Valenciana, sense necessitat d'obertura d'un termini addicional per a presentar noves sol·licituds.  
  
Article 4. Actuacions objecte de subvenció  
1. Es considera una activitat susceptible d'ajuda la substitució d'una caldera de calefacció de baixa eficiència energètica, que utilitze qualsevol combustible no renovable, per una caldera estanca de condensació només calefacció o mixta, que utilitze gas natural o GLP, amb una potència nominal compresa entre 15 i 70 kW.  
La nova caldera haurà de pertànyer a una instal·lació particular de calefacció, assolir una classificació energètica A o superior en calefacció i ACS (segons Reglament Delegat (UE) núm. 811/2013, de la Comissió, de 18.02.2013), amb un rendiment estacional 92 % (arredonida al nombre enter més pròxim), i tindre instal·lat un dels següents sistemes de control/regulació:  
a) Classe II (control sonda exterior en caldera modulant) i termòstat d'ambient ON/OFF control.  
b) Classe V (termòstat modulant per a calderes modulants)  
c) Classe VI (termòstat modulant més sonda exterior per a calderes modulants).  
Serà condició indispensable que l'aparell substituït siga retirat del mercat, fet que serà acreditat per l'empresa instal·ladora en firmar el bo de l'ajuda, disponible en la pàgina web de l'IVACE o en l'oficina de campanya.  
Només serà subvencionable la compra, per cada beneficiari d'una única caldera i sempre amb la corresponent substitució de l'aparell antic per un nou equip dels especificats en el llistat Renove calderes, segons el que estableix l'article següent.  
Les calderes eficients objecte d'aquestes ajudes han de tindre com a destinació final la seua instal·lació dins el territori de la Comunitat Valenciana.  
La nova instal·lació haurà de complir amb el Reglament d'instal·lacions tèrmiques dels edificis (RITE), aprovat per Reial Decret 1027/2007 i amb l'altra normativa vigent que s'aplique en el moment de dur a terme la instal·lació.  
2. No serà objecte de subvenció:  
a) La substitució d'una caldera per una altra que no funcione amb un sistema de control/regulació tipus II amb termòstat ambient on/off, V o VI. Si la instal·lació a substituir ja disposa d'aquest sistema de control/regulació i es mantindrà en la nova instal·lació, haurà de justificar-se documentalment per mitjà de fotografies, factures de compra, etc., en la sol·licitud d'ajudes.  
b) La substitució d'una caldera col·lectiva o centralitzada que de servei a diversos habitatges per calderes individuals ubicades en cada un dels habitatges.  
c) La substitució d'una caldera individual per una caldera col·lectiva o centralitzada que done servei a diversos habitatges.  
d) Les calderes substituïdes amb anterioritat a la data d'inici de la campanya.  
e) Quan la caldera substituïda siga de condensació, a excepció que la substitució esmentada comporte el canvi de combustible de gasoil a gas natural o GLP.  
f) Quan no existisca substitució d'equips.  
  
Article 5. Llistat Renove calderes  
1. La caldera haurà d'estar inclosa en el llistat Renove calderes. Aquest llistat estarà format per un conjunt de models dels productes eficients dels fabricants/distribuïdors que complisquen amb allò que s'ha especificat en aquest article. Aquest llistat es podrà consultar tant en la pàgina web d'IVACE, com en l'oficina de campanya, i podrà ser actualitzat durant el període de durada de la campanya, incloent-hi nous equips o modificant els ja existents; per a això, els fabricants/distribuïdors de calderes podran dirigir-se a l'IVACE fins al 31 de març de 2016, i presentar documentació que acredite que es compleixen les característiques exigides en el primer paràgraf d'aquest article.  
2. Els fabricants/distribuïdors de calderes i sistemes de control/regulació que figuren en el llistat Renove calderes, es responsabilitzaran de la veracitat de la informació aportada a l'IVACE, perquè les seues calderes i sistemes de control/regulació figuren en la base de dades esmentades, comprometent-se a facilitar a l'IVACE les proves i documentació que aquest poguera requerir per a la seua verificació.  
  
Article 6. Acumulació d'ajudes  
Les ajudes previstes en aquesta resolució són incompatibles amb qualsevol altra ajuda pública o privada, així com amb altres línies financeres regionals, nacionals o comunitàries finançades per fons estructurals o pel Fons Europeu Agrícola de Desenvolupament Rural (FEADER).  
A aquests efectes, els sol·licitants hauran de presentar una declaració responsable relativa a la no concessió d'altres ajudes.  
  
Article 7. Quantia de la subvenció  
1. La quantia d'ajuda individual per a cada instal·lació és la següent:  
  
  
Instal·lació Classe eficiència Combustible Emissions NOx Ajuda  
Calderes condensació A o superior Gas natural/GLP < 70 mg/kWh 300 €  
Sistema de control/regulació II amb termostat ambient on/off, V o VI   
  
  
  
L'ajuda de 300 euros per a les calderes més sistema de control regulació/, es compon de dues parts:  
a) L'aportació de l'IVACE serà de 250 euros per caldera substituïda.  
  
b) L'aportació de l'empresa instal·ladora que consistirà en un descompte de 50 euros en la factura.  
L'aportació de l'IVACE s'abonarà per mitjà de transferència bancària al compte indicat en la sol·licitud, una vegada finalitzada la tramitació amb resultat favorable. L'aportació de l'empresa instal·ladora es realitzarà per mitjà de descompte sobre la base imposable de la factura, és a dir, abans d'impostos.  
2. La quantia de l'ajuda per a l'adquisició de l'aparell, no podrà excedir en cap cas del 30 % del cost de la instal·lació (preu de l'equip i muntatge, IVA inclòs), pel que s'haurà de reduir si és el cas la quantia de l'ajuda fins al límit esmentat. En aquest cas serà l'aportació de l'IVACE la que es reduirà fins al límit del 30 %.  
3. L'import total de l'ajuda de l'IVACE en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos públics o privats, supere el cost de l'activitat subvencionada.  
  
Article 8. Entitat col·laboradora  
1. L'IVACE, per a col·laborar en la gestió de les ajudes objecte de la present resolució i d'acord amb el que estableix l'article 7 de l'Ordre 1/2012, de 12 de març, de la Conselleria d'Economia, Indústria i Comerç, i l'article 12 de la Llei 38/2003, de 17 de novembre, General de Subvencions, podrà contractar els serveis externs que considere necessaris a través de les vies establertes en el Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic, de manera que, pel que fa recursos i mitjans disponibles, es garantisca el funcionament correcte de la línia d'ajudes.  
2. Sense perjuí dels requisits i obligacions previstes en la legislació estatal sobre subvencions, seran entre altres obligacions específiques de l'Entitat Col·laboradora les següents:  
a) Posar en marxa una oficina de campanya, dotada de l'adequada centraleta d'atenció telefònica i els mitjans tècnics, humans i informàtics necessaris, perquè des de la dita entitat col·laboradora es puga realitzar el control i gestió de les ajudes.  
b) Facilitar la informació necessària als potencials sol·licitants de les ajudes, relativa als requisits a complir per a l'obtenció de l'ajuda, així com sobre la documentació a aportar, terminis i procediment que s'ha de seguir.  
c) Recepcionar la documentació requerida per a l'obtenció de l'ajuda.  
d) Des de l'oficina de campanya es comprovarà que el sol·licitant compleix amb els requisits establits en la convocatòria d'ajudes, es verificarà el compliment i l'efectivitat de les condicions establides per a atorgar les subvencions, comprovant per a això els justificants presentats.  
e) Omplir el corresponent informe relatiu al compliment dels requisits establits en la convocatòria.  
f) Dur a terme la resta d'actuacions que queden establides en el corresponent contracte entre l'entitat col·laboradora i l'IVACE.  
  
Article 9. Termini per a adquirir les calderes  
1. La data d'inici de campanya serà el 12 de gener de 2016 i finalitzarà el 17 de juny de 2016, o en el moment d'esgotament del pressupost assignat a aquesta convocatòria. Si tal circumstància es produïra amb anterioritat al 17 de juny de 2016, finalitzarà la concessió de les ajudes per mitjà de publicació en el DOCV de la corresponent resolució de la directora general de l'IVACE.  
2. En tot cas, es considerarà esgotat el pressupost assignat per a l'execució del present programa, quan s'efectue l'última reserva de pressupost que totalitze l'import corresponent a aquell. Després d'aqueix moment, les empreses instal·ladores adherides al programa podran continuar donant d'alta provisionalment reserves de pressupost que seran ateses per rigorós orde d'entrada de les mateixes, supeditat que s'hagen produït anul·lacions en reserves anteriors que alliberen pressupost.  
  
Article 10. Procediment de sol·licitud i concessió d'ajudes  
1. Les empreses instal·ladores que vulguen participar en la campanya del Pla Renove Calderes Domèstiques 2016, hauran d'adherir-se a la mateixa complint els compromisos establits en l'article 15 d'aquesta resolució, i fent entrega en l'oficina de campanya de la corresponent fitxa d'adhesió degudament omplida, adjuntant els documents que s'indiquen en ella, segons model normalitzat disponible en la pàgina web de l'IVACE i en l'oficina de campanya.  
2. Una vegada el sol·licitant/comprador decidisca dur a terme la substitució de la caldera, es posarà en contacte amb una empresa instal·ladora adherida a la campanya. L'oficina de campanya podrà informar-lo sobre quines són les empreses instal·ladores adherides a la campanya.  
3. L'empresa instal·ladora sol·licitarà a l'oficina de campanya, prèviament a la substitució de la caldera, una sol·licitud o número de bo, que serà únic per a cada instal·lació, facilitant les dades relatives al titular de la instal·lació esmentada i a l'empresa instal·ladora. El termini durant el qual quedarà actiu el número de bo serà de dos mesos des de la data que se sol·licite a l'oficina de campanya. Passats aquests dos mesos l'IVACE anul·larà automàticament el número de bo si no s'ha presentat la documentació exigida en l'article 11 de la present resolució.  
4. L'empresa instal·ladora procedirà a omplir per triplicat el bo d'ajuda, disponible en la pàgina web de l'IVACE i en l'oficina de campanya. Una vegada omplit correctament, el bo haurà de ser signat pel comprador i l'empresa instal·ladora, quedant-se el primer amb una còpia com a justificant de la substitució realitzada.  
5. A continuació es durà a terme la substitució de l'equip per part de l'empresa instal·ladora adherida a la campanya del Pla Renove de Calderes Domèstiques 2016.  
6. Una vegada realitzada la substitució esmentada, l'empresa instal·ladora descomptarà de la base imposable de la factura, la part corresponent a la seua aportació, és a dir, aplicarà al comprador un descompte de 50 euros.  
7. Una vegada finalitzada completament l'actuació objecte d'ajuda (inclòs el pagament de la substitució realitzada amb el descompte), l'empresa instal·ladora tramitarà en nom del comprador la sol·licitud d'ajuda dirigida a l'IVACE. Per a això, l'empresa instal·ladora haurà d'aportar a l'oficina de campanya la documentació que s'indica en l'article 11 de la present resolució. Així mateix, tant l'oficina de campanya com el propi IVACE, podran requerir al sol·licitant/comprador o a l'empresa instal·ladora qualssevol altres dades, documents i informes complementaris que resulten necessaris per a la comprovació de l'actuació realitzada.  
8. L'oficina de campanya verificarà la documentació rebuda i l'IVACE emetrà resolució de concessió d'ajudes segons s'arreplega en l'article 12 de la present resolució.  
9. La Unitat IVACE Energia enviarà notificació de forma individualitzada a cada sol·licitant, informant-lo de la concessió o denegació de l'ajuda. La comunicació de la quantia d'ajuda a concedir es notificarà segons allò que s'ha arreplegat en l'article 12.   
10. Una vegada notificada l'ajuda, l'IVACE realitzarà el pagament de l'ajuda que corresponga en el compte bancari que el beneficiari haja indicat en la documentació presentada en el bo d'ajudes segons allò que s'ha arreplegat en l'article 13.  
  
Article 11. Presentació de sol·licituds d'ajuda i una altra documentació  
1. L'empresa instal·ladora aportarà a l'oficina de campanya la documentació següent:  
a) Còpia del bo d'ajuda firmat pel sol·licitant/comprador i per l'empresa instal·ladora.  
No s'acceptaran bons d'ajuda que no estiguen degudament omplits i firmats i segellats per l'empresa instal·ladora i pel sol·licitant/comprador.  
b) Fotocòpia del DNI o NIE del sol·licitant/comprador.  
c) Declaració responsable del sol·licitant/comprador de l'ajuda de trobar-se al corrent del compliment de les seues obligacions tributàries i davant la Seguretat Social.  
d) Declaració responsable del sol·licitant/comprador de no haver rebut altres ajudes en relació a l'actuació subvencionada.  
e) Etiqueta d'eficiència energètica de l'equip combinat d'aparell de calefacció/calefactor combinat i control de temperatura, atenent al que disposa l'annex III. Etiquetes, del Reglament Delegat (UE) número 811/2013, de la Comissió, de 18 de febrer de 2013.  
f) Certificat de posada en marxa de la caldera firmat i segellat per l'empresa instal·ladora o SAT, segons el model establit en l'annex IV de la ITC-ICG 08 del Reial Decret 919/2006, de 28 de juliol.  
g) Document relatiu a la caldera substituïda que acredite que es tracta efectivament d'una renovació, com per exemple: factura de compra de la caldera substituïda, garantia SAT, revisió, factures de reparacions, certificats d'instal·lació, factures de combustible on s'observe l'històric de consums de gas o els consums de calefacció, etc.  
h) Duplicat o còpia de la factura de venda i instal·lació de la caldera, que haurà de reflectir com a mínim:  
- Data de venda.  
- Dades de l'empresa instal·ladora (persona jurídica, número de CIF i segell original).  
- Dades del sol·licitant/comprador (nom, cognoms, número de DNI).  
- Dades de la caldera venuda i instal·lada (tipus, marca i model).  
- Dades del sistema de control/ regulació instal·lat (tipus, marca i model).  
- Direcció d'instal·lació de la caldera.  
- Desglossament del cost de la caldera, sistema de control/ regulació, cost d'instal·lació, IVA.  
- Descompte aplicat per l'empresa instal·ladora.  
- Fer constar en la factura de manera expressa el seu acolliment al Pla Renove de Calderes 2016.  
i) Justificant de pagament per mitjà d'entitat financera: còpia de l'extracte bancari junt amb còpia del xec nominatiu o de l'ordre de transferència que acredite que el destinatari del pagament coincideix amb l'emissor de la factura. No s'acceptaran pagaments en efectiu, rebuts o pagarés com a justificant de pagament.  
j) S'acceptaran pagaments efectuats a través de modalitats de finançament, sempre que es presente el contracte firmat entre el sol·licitant de l'ajuda i la financera, i se n'acredite el pagament en la forma establida en l'apartat anterior, d'una quantitat igual o superior a l'import de l'ajuda concedida. En tot cas l'IVACE establirà les mesures de control que considere oportunes, per a comprovar que s'ha dut a terme la totalitat del pagament a l'entitat financera.  
  
k) Fotografies de la caldera substituïda en la seua ubicació original i de la nova caldera i sistema de control/regulació instal·lat.  
l). Còpia del compte bancari on apareguen les dades del titular del compte (beneficiari de l'ajuda), en què s'abonarà, si escau, l'ajuda corresponent.  
m) Document que acredite la titularitat de l'habitatge (escriptura pública de compravenda, nota simple del Registre de la Propietat o impost de béns immobles) o, si és el cas, contracte de lloguer de l'habitatge.  
2. El termini màxim per a entregar tota la documentació especificada en aquest article serà el 15 de juliol de 2016.  
  
Article 12. Instrucció i resolució  
1. Les ajudes regulades en aquesta convocatòria es concediran amb subjecció als principis de publicitat, concurrència i objectivitat.  
2. El criteri de concessió d'aquestes ajudes serà el del moment de presentació de les corresponents sol·licituds, d'acord amb el que estableix l'article 165.2.f) de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions. Per això, el criteri de prelació entre elles serà el temporal, dins del termini previst en la convocatòria, sent tramitades conforme a l'ordre de presentació de les sol·licituds, i resoltes en la mesura i en l'ordre en què queden completament formulades i completades, en tant s'hi dispose de crèdit pressupostari.  
3. Una vegada aportada tota la documentació per part de l'empresa instal·ladora, des de l'oficina de campanya es verificarà que el sol·licitant/comprador compleix amb tots els requisits establits en la convocatòria d'ajudes, i es comprovarà tota la documentació presentada, requerint, si és el cas, els interessats perquè esmenen la documentació citada en el termini de 10 dies hàbils, comptats a partir de l'endemà de la recepció de la notificació, amb l'advertència que si transcorregut aqueix termini no s'aportara la documentació requerida, se'l tindrà per desistit de la sol·licitud, la qual cosa comportarà l'anul·lació del bo d'ajuda i de l'obligació d'atendre la sol·licitud esmentada.  
Des de l'oficina de campanya es remetrà de manera periòdica a l'IVACE, la documentació necessària per a la supervisió i verificació del compliment dels requisits exigits en la convocatòria.  
4. Les ajudes seran adjudicades o denegades mitjançant una resolució del president de l'IVACE, a proposta de la comissió encarregada de verificar el compliment, per part dels sol·licitants, dels requisits exigits en la convocatòria. La comissió estarà composta per la directora general de l'IVACE, els caps de departament de l'IVACE Energia, i un tècnic de la Unitat IVACE Energia, que hi actuarà com a secretari, sense vot.  
  
Les resolucions de concessió fixaran la quantia de l'ajuda i incorporaran, si és el cas, les condicions i obligacions derivades d'aquella, que en cap cas podran contravenir el que disposa aquesta resolució.  
  
5. A fi que els beneficiaris de les ajudes tinguen coneixement del contingut íntegre de la resolució de concessió de les ajudes, aquesta serà publicada en el Diari Oficial de la Comunitat Valenciana i en la pàgina web de l'IVACE http://www.ivace.es.  
6. Les resolucions a què es refereixen els paràgrafs anteriors esgoten la via administrativa i, en contra, podrà interposar-se un recurs potestatiu de reposició en el termini d'un mes, comptat des de l'endemà de la notificació, d'acord amb el que estableixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; o bé recurs contenciós administratiu davant el jutjat competent, en el termini de dos mesos a comptar de l'endemà de la notificació de la resolució de concessió corresponent, de conformitat amb el que preveu l'article 46.1 de la Llei 29/1998, de 13 de juliol, reguladora de la jurisdicció contenciosa administrativa. Es delega en la directora general de l'IVACE la resolució dels recursos de reposició.  
  
Article 13. Pagament de les ajudes  
1. El pagament de la part de l'ajuda corresponent a l'IVACE, es realitzarà a través de transferència bancària al compte del beneficiari indicada en la sol·licitud, prèvia comprovació de la documentació de justificació de l'ajuda indicada en l'article 11 de la present resolució.  
Així mateix, l'IVACE o entitat col·laboradora podrà realitzar visites d'inspecció per a verificar la substitució de les calderes i comprovar la veracitat de la documentació presentada.  
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de la realització de l'actuació, donarà lloc a la revocació de la subvenció i l'obligació de reintegrar les ajudes percebudes i els interessos de demora meritats des del moment del seu pagament, basant-se en el que disposa el títol II de la Llei 38/2003, General de Subvencions.  
  
  
Article 14. Obligacions dels beneficiaris que adquirisquen calderes  
Els beneficiaris que adquirisquen alguna caldera objecte de la present resolució estan obligats a:  
a) Estar al corrent de les seues obligacions tributàries i, si és el cas, de la Seguretat Social, per a la qual cosa hauran de firmar una declaració responsable inclosa en la sol·licitud d'ajuda.  
b) Posar a disposició de l'empresa instal·ladora per a la seua retirada la caldera antiga.  
c) Seguir la metodologia i el procediment que indica aquesta resolució.  
d) Sotmetre's a les actuacions de comprovació que duga a terme l'IVACE, i a les actuacions de control financer que corresponen a la Intervenció General de la Generalitat i a la Sindicatura de Comptes, en relació amb les subvencions i ajudes concedides.  
e) Mantindre durant un mínim de dos anys les calderes que hagen rebut ajuda en el marc d'aquesta convocatòria.  
  
Article 15. Empreses instal·ladores: adhesions i obligacions  
1. Les empreses instal·ladores interessades a participar i col·laborar en la campanya d'ajudes hauran de fer entrega a través del correu electrònic que apareix en la web informativa dels plans Renove de l'IVACE, previ a l'inici de la campanya o durant aquesta, de la corresponent fitxa d'adhesió degudament omplida segons model normalitzat disponible en la pàgina web i en l'oficina de campanya, així com la documentació adjunta que s'especifique en la fitxa d'adhesió.   
  
L'adhesió dels comerços i empreses instal·ladores començarà l'endemà de la publicació de la present resolució en el Diari Oficial de la Comunitat Valenciana i finalitzarà el 31 de maig de 2016. El llistat dels instal·ladors i empreses instal·ladores adherides es publicarà en la pàgina web informativa dels Plans Renove que promou l'IVACE, i es trobarà disponible en l'oficina de campanya.  
2. Són obligacions de les empreses instal·ladores adherides:  
a) Informar els potencials sol·licitants/compradors de quin és el procediment per a l'adquisició de calderes a través del Pla Renove de Calderes Domèstiques 2016.  
b) Inutilitzar i retirar els equips substituïts fins a un gestor per al seu posterior tractament. En aquest sentit, l'empresa instal·ladora adherida haurà de certificar l'entrega de cada una de les calderes que tramite per al seu reciclatge, per mitjà de la firma del bo d'ajuda.  
c) Tramitar, omplir i remetre a l'Oficina de Campanya, sense cap cost per al sol·licitant/comprador, els corresponents bons d'ajudes i documentació complementària segons les condicions que s'estableixen en l'article 11 d'aquesta resolució.  
d) Realitzar el descompte de 50 euros sobre la base imposable de la factura, corresponent a l'aportació de l'empresa instal·ladora.  
e) Seguir la metodologia i procediments que es defineixen per al desenvolupament de la campanya, i acceptar les resolucions que en cas de dubte o litigi decidisca la Comissió de Control i Seguiment de la campanya definida en l'article 17.  
f) Utilitzar fidelment la imatge de la campanya de comunicació establida per l'IVACE per al seu desenvolupament, incloure-la en tots els elements promocionals de les empreses instal·ladores sense confondre-la amb altres promocions que puguen tindre, identificant clarament en cada producte el preu de l'article abans d'aplicar l'ajuda i una vegada aplicada aquesta.  
g) Col·laborar activament en la difusió i suport dels objectius de la campanya relatius a:  
- Donar a conèixer i difondre l'existència de les calderes de condensació.  
- La sensibilització cap a l'estalvi i l'eficiència energètica.  
h) Participar en les sessions de formació/comunicació que s'organitzen per part d'IVACE o en nom seu, en les que s'explicarà el contingut de la campanya i la seua finalitat.  
i) Sotmetre's a les actuacions de control que duga a terme l'IVACE i a les actuacions de control financer que realitzen la Intervenció General de la Generalitat i la Sindicatura de Comptes.  
j) Tindre el seu domicili, seu social o establiment de producció a la Comunitat Valenciana  
k) De conformitat amb la Llei Orgànica 15/1999, de 13 de desembre, de Protecció de Dades de Caràcter Personal, els instal·ladors i empreses instal·ladores adherides a la campanya quedaran expressament obligats a mantindre estricta confidencialitat sobre qualsevol dada de caràcter personal que pogueren obtindre en ocasió de la present campanya, per la qual cosa no podran copiar-los o utilitzar-los amb fins diferents dels que figuren en la present resolució ni tampoc cedir-los a altres persones distintes de l'IVACE, ni tan sols als efectes de conservació.  
  
Article 16. Comissió de control i seguiment  
Es crea una comissió per a dur a terme el control i seguiment de les ajudes previstes en aquesta resolució, que estarà integrada per les persones següents:  
a) El cap del Departament d'Eficiència Energètica de la Unitat IVACE Energia.  
b) Un tècnic de la Unitat IVACE Energia.  
c) Un representant de l'oficina de campanya, que durà a terme el control i la gestió de les ajudes.  
  
Article 17. Infraccions i sancions  
1. L'incompliment, per part dels beneficiaris, instal·ladors o oficina de campanya dels requisits que estableix aquesta Resolució d'ajudes i la seua normativa reguladora, se sotmetrà al règim d'infraccions i sancions fixat en el títol IV de Llei 38/2003, de 17 de novembre, General de subvencions.  
2. Així mateix i complementàriament al que estableix el paràgraf anterior, els instal·ladors i empreses instal·ladores adherides que durant el transcurs de la campanya cometen irregularitats entorn dels requisits exigits per al funcionament correcte del Pla Renove Calderes Domèstiques 2016 (vendes sense renovar caldera, instal·lació no realitzada per l'empresa instal·ladora adherida, campanyes de promoció enganyoses, etc.), seran automàticament donats de baixa de la campanya en curs i podran ser exclosos de futures campanyes del Pla Renove de Calderes.  
  
DISPOSICIÓ ADDICIONAL  
  
Única  
Les ajudes incloses en la present resolució no queden subjectes a l'obligació de notificació o comunicació que estableix l'article 108 del Tractat de funcionament de la Unió Europea (TFUE) (BOE 27.11.2009, núm. 286), ja que no reuneixen tots els requisits de l'article 107 de l'esmentat tractat per a poder aplicar el principi d'incompatibilitat amb el mercat comú, en concret pel fet que pel tipus d'activitats subvencionades, substitució de calderes corresponents a instal·lacions particulars de calefacció, aquestes ajudes no falsegen la competència. Així doncs, no es compleix amb el requisit de l'avantatge econòmic per a una empresa ni amb el falsejament de la competència afectant els intercanvis comercials entre els estats membres, atès que les ajudes esmentades es dirigeixen a subjectes aliens als intercanvis comercials propis de les empreses i al conjunt dels sectors d'activitat de l'economia. Per això, queden excloses de l'aplicació del principi d'incompatibilitat amb el mercat comú, formulat en l'article 107 del tractat, no sent-ne, per tant, obligatòria la notificació a la comissió.  
  
  
DISPOSICIÓ FINAL  
  
Primera  
Es faculta la directora general de l'IVACE per a dictar les resolucions necessàries per al desenvolupament, eficàcia i execució de la present convocatòria.  
  
Segona  
La present resolució entrarà en vigor l'endemà de la publicació en el Diari Oficial de la Comunitat Valenciana.  
  
València, 24 de novembre de 2015.- El president de l'IVACE: Rafael Climent González.